**Լեոկադի Հերսան-Պենկուե** (ֆր.՝ Léocadie Hersent-Penquer, փետրվարի 14, 1817(1817-02-14), Château de Kérouartz, Lannilis - դեկտեմբերի 19, 1889(1889-12-19), Բրեստ), ֆրանսիացի բանաստեղծ, գրող ու Ֆրանսիայի Բրեստ քաղաքում գտնվող կերպարվեստի թանգարանի համահիմնադիր։

Հերսան-Պենկուեն, որը հաճախ հայտնի է նաև որպես **Լեոկադի Սալաուն-Պենկուե** կամ **տիկին Օգյուստ Սալաուն-Պենկուե**, ծնվել է 1817 թվականի փետրվարի 1-ին բրետոնական ընտանիքում, որն ապրում էր հյուսիսարևմտյան Ֆրանսիայի Լանիլիս համայնքի մոտ գտնվող Քերուարց ամրոցում․ այնտեղ մի փողոց այսօր կրում է նրա անունը։ Հայրը բժիշկ Ժակ Հերսանն էր, իսկ մայրական կողմի պապիկը հավանաբար գեներալ Մարկ-Անտուան Քոբանը (1763-1813), որը մահացել է թոռնուհու ծնվելուց առաջ։

Վաղ տարիներ
-----------

1842 թվականին ամուսնացել է երկրորդ լեյտենենտ Վիկտոր Բուռլի հետ, սակայն յոթ տարի անց, 1849 թվականին այրիացել է 32 տարեկան հասակում։

1851 թվականի սեպտեմբերի 15-ին կրկին ամուսնացել է բժիշկ Օգյուստ Սալաուն-Պենկուեի (1809-1882) հետ ու հայտնի դարձել որպես Լեոկադի Հերսան-Պենկուե։ Բնակություն են հաստատել ամուսնու հայրենի Բրեստ քաղաքում և ունեցել երկու երեխա՝ Իվն ու Մարին, սակայն միայն դուստրն է չափահաս դարձել․ մահացել է 1933 թվականին։

Գրական կյանք
------------

Բազմաթիվ առիթներով, հատկապես ձմռան ամիսներին, Հերսան-Պենկուեն այցելել է փարիզյան շատ սալոններ, որտեղ ի թիվս այլոց, հանդիպել է գրողներ Էրեդիային, Վիկտոր Հյուգոյին, Ալֆոնս դը Լամարթինին ու Շառլ Լըկոնտ դը Լիլին, որոնք բոլորը զգալի ազդեցություն են ունեցել նրա գրական ստեղծագործության վրա։ Հյուգոն ակտիվորեն աջակցել և խրախուսել է գրելու նրա ջանքերը։ Լըկոնտ դը Լիլը նրան ծանոթացրել է Պառնաս գրական խմբակի այլ անդամների հետ, ու շուտով նա և իր ամուսինը Փարիզի աշխույժ գրական շրջանակների մաս են դարձել։

*Chants du Foyer* վերնագրով նրա առաջին վեպի մասին գրախոսներից մեկն ասել է․ «Այնտեղ կարելի է աղջկա, երիտասարդ կնոջ և երիտասարդ մոր մտքեր գտնել՝ արտահայտված զգացմունքով և ներդաշնակությամբ։ Բացի մեծ հոգևոր հավատքից, այս գրքում կա բնության խորը զգացում»։

Ըստ նույն գրախոսի՝ նրա երկրորդ վեպը՝ *Poetic Revelations,* կրում է Վիկտոր Հյուգոյի ուղղակի ազդեցությունը։ Գրախոսը նրա ոճն ավելի լուրջ է համարել ու նշել, որ այն ավելի շատ շեշտադրում է գաղափարները, քան թե զգացմունքները։ Համեմատելով նրա առաջին գրքի հետ՝ նա եզրակացրել է. «Լեզուն ավելի ճկուն և տեսողական է, իսկ ներշնչանքը՝ ներդաշնակ ու փայլուն»։

Բրեստ վերադառնալով հետևել է Փարիզի սալոններում ձեռք բերած ավանդույթներին։ Ամուսնու՝ Օգյուստի հետ (որը Բրեստի քաղաքապետն էր 1871-1881 թվականների ընթացքում) 1875 թվականին հիմնադրել են արվեստի թանգարան (Musée des Beaux-Arts of Brest) ու կազմակերպել է դրա ֆինանսավորումը քաղաքապետարանից։

Նա և իր երկրորդ ամուսինը Բրեստի ակադեմիական ընկերության պատվավոր անդամներ են եղել, որը Լեոկադիին համարել է «Բրեստի մուսա»։

Վերջին տարիներ
--------------

Ֆրեդերիկ Օգյուստ Բարտոլդիի կողմից նախագծված Լեոկադիի և ամուսնու գերեզմանը
1882 թվականին ամուսնու՝ թոքաբորբից մահանալուց հետո Հերսան-Պենկուեն հանձնարարական է տվել բեղմնավոր քանդակագործ Ֆրեդերիկ Օգյուստ Բարտոլդիին (որը հայտնի էր դարձել Նյու Յորքի Ազատության արձանով) ամուսնուն նվիրված հուշարձան կառուցել, որտեղ իրեն նույնպես պետք է հուղարկավորեին։ Ավարտուն գրանիտե գերեզմանը կանգնեցվել է Բրեստի Սենթ Մարտինի գերեզմանատանը։

Ամուսնու մահից հետո հեռացել է հասարակական կյանքից և իր ժամանակը նվիրել իր երեխաներին և թոռներին։

Մահացել է իր ծննդյան 72-երորդ տարեդարձից յոթ շաբաթ առաջ՝ 1889 թվականի դեկտեմբերի 19-ին Բրեստում։ Նրա մասին գովեստով է արտահայտվել Բրեստի ակադեմիական ընկերության նախագահը, խոսել նրա բազմաթիվ գրական նվաճումների և լայն ազդեցության մասին ու նրան անվանել «բանաստեղծ՝ բառի ամենաազնիվ իմաստով»։

Աշխատանքների ընտրանի
--------------------

Հերսան-Պենկուեն իր առաջին՝ միայնության մասին պոեմը գրել է 16 տարեկանում։

Նրա պոեմների ու պիեսների մեծ մասը հրատարակվել է Լեոկադի Հերսան-Պենկուե կամ Լեոկադի Սալաուն-Պենկուե անուններով, թեև այլ աշխատանքներ, ինչպիսիք են՝ *Vélléda* («որը փառաբանում է Բրետանին և քրիստոնեական գաղափարը») 370 էջանոց էպոսը, *Le Paradis retrouvé* և այլք, որպես հեղինակ նշում են տիկին Օգյուստ Պենկուեին։

### Պատմվածքներ և բանաստեղծություններ

* *Les chants du foyer*. 1862
* *Les révélations poétiques*. 1864
* *À propos des arbres du Luxembourg*. 1866
* *Vélléda*. 1868
* *Le Paradis retrouvé*. 1869
* *La payse*. 1888
* *Mes nuits*. 1891 (հրատարակվել է հետմահու)

### Պիեսներ

* *Marcelline*. 1870
* *Syndoryx. Le barde de Penmarc'h*. 1870
* *L'œillet rose*. 1874

Ծանոթագրություններ
------------------

1. 1 2  Rousse, Joseph (1895). *La poésie bretonne au XIXe siécle: Ouvrage ornè de 23 portraits* (ֆրանսերեն). P. Lethielleux. էջեր 261.
2. 1 2 3 4 5 6 7 8 9 10  «Brest : Léocadie Hersent-Penquer, muse bretonne». *actu.fr* (ֆրանսերեն). Վերցված է 2019 թ․ դեկտեմբերի 11-ին.
3. 1 2 3 4  «Alphonse Séché, Les Muses françaises». *www.biblisem.net*. Վերցված է 2019 թ․ դեկտեմբերի 10-ին.`{{cite web}}`: CS1 սպաս․ url-status (link)
4. ↑  Société académique de Brest (1879). *Bulletin de la Société académique de Brest: Reconnue d'utilité publique ...* (French). University of Michigan. impr. A. Kaigre. էջեր xxxviii.`{{cite book}}`: CS1 սպաս․ չճանաչված լեզու (link)
5. 1 2  «BnF Catalogue général». *catalogue.bnf.fr* (ֆրանսերեն). Վերցված է 2020 թ․ մարտի 18-ին.
6. ↑  Société académique de Brest (1890). *Bulletin de la Société académique de Brest: Reconnue d'utilité publique --- (août 1880)* (French). University of Michigan. impr. A. Kaigre. էջ 342.`{{cite book}}`: CS1 սպաս․ չճանաչված լեզու (link)
7. ↑  «Le Parnasse contemporain/1869/Le Paradis retrouvé - Wikisource». *fr.wikisource.org* (ֆրանսերեն). Վերցված է 2019 թ․ դեկտեմբերի 12-ին.

Արտաքին հղումներ
----------------

* Édouard Langeron, "(Œuvres posthumes de Léocadie Auguste Salaün-Penquer). Mes nuits : veuve, chrétienne, grand'mère", 1891, (in French): Léocadie August Salaün-Penquer:
* La Société d'Études de Brest et du Léon (in French):
* WikiBrest:  (in French)
* Bulletin de la Société académique de Brest: Reconnue d'utilité publique --- (August 1880), (in French) page 6, https://archive.org/stream/bulletindelasoc04bresgoog#page/n93/mode/2up/search/L%C3%A9ocadie+

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Լեոկադի Հերսան-Պենկուե» հոդվածին։ |

|  |  |  |  |  |  |
| --- | --- | --- | --- | --- | --- |
| 

|  |  |  |  |  |
| --- | --- | --- | --- | --- |
|  ⛭  | 

|  Չափորոշչային վերահսկողություն |
| --- |
|  |
| BNF: 10718223q · GND: 1243095067 · ISNI: 0000000359181494 · LCCN: nb2022014794 · PTBNP: 1639358 · SUDOC: 109301110 · VIAF: 4760151595776505470000 · WorldCat VIAF: 4760151595776505470000 |

 |

 |